**Între palmele tatălui**

*Poemele Zorei*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi cuibăresc capul între palmele lui mari

și simt pielea aspră,

scăldată în truda nesfârșită a zilelor

și în neliniștea nopților scurtate de gânduri.

Îmi acoperă încet obrajii

și știu că aș vrea să rămân pentru totdeauna acolo,

captivă într-un vis de copil,

Acolo unde se nasc și se uită poveștile cu zâne,

Între palmele tatălui meu.

Acolo unde timpul nu și-a inventat încă clepsidrele,

iar privirea tatălui suspină doar binecuvântări.

Unde iubirea nu-și aduce aminte de lacrimi,

iar inima mea e întreagă și e acasă.

Deschid ochii încet și îi fur printre gene

zâmbetul lui blând,

Să-l port mereu în suflet ca pe un talisman.

Mai lasă-mă puțin, tată,

încă o clipa, un minut .. Și încă o viață,

să adorm între palmele tale.